
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, vă înaintăm, alăturat, Raportul asupra proiectului de Lege pentru ratificarea Acordului între Guvernul României şi Guvernul Republicii Slovace privind navigaţia pe căile navigabile interioare, semnat la Bratislava, la 5 martie 2003, primit cu adresa nr.P.L.-x 7 din data de 3 februarie 2004.



În raport de obiectul de reglementare şi conţinutul său, proiectul de lege face parte din categoria legilor ordinare.

PREŞEDINTE,

István Antal

RAPORT

asupra proiectului de Lege pentru ratificarea Acordului între Guvernul României şi Guvernul Republicii Slovace privind navigaţia pe căile navigabile interioare, semnat la Bratislava, la 5 martie 2003



În conformitate cu prevederile Regulamentului Camerei Deputaţilor, Comisia pentru industrii şi servicii a fost sesizată, cu nr.P.L.-x 9 din 3 februarie 2004, pentru avizare şi dezbatere în fond, cu proiectul de Lege pentru ratificarea Acordului între Guvernul României şi Guvernul Republicii Slovace privind navigaţia pe căile navigabile interioare, semnat la Bratislava, la 5 martie 2003.



Prin încheierea acestui Acord, se urmăreşte dezvoltarea transportului fluvial de mărfuri şi pasageri între cele două state ţinând seama şi de faptul că ambele state sunt membre ale Comisiei Dunării şi că Dunărea traversează teritoriile celor două ţări. De asemenea, prin Acord se stabileşte că părţile contractante vor acorda, în condiţii de reciprocitate, navelor celeilalte părţi contractante, acelaşi tratament care este acordat navelor proprii privind utilizarea porturilor şi instalaţiilor portuare, perceperea taxelor şi tarifelor, alimentarea cu combustibil, lubrifianţi şi alimente şi alte facilităţi.



Proiectul de lege a fost avizat favorabil de Consiliul Legislativ cu nr.52/13.01.2004.



Proiectul de lege a fost avizat favorabil de Comisia juridică, de disciplină şi imunităţi cu nr.31/70/04.02.2004.



Examinarea proiectului de lege a avut loc în şedinţa comisiei din data de 10 februarie 2004.



La lucrările comisiei au fost prezenţi 22 de deputaţi din totalul de 25 de deputaţi membri ai comisiei.



La dezbaterea proiectului de lege au participat specialişti din cadrul Ministerului Transporturilor, Construcţiilor şi Turismului.



Potrivit prevederilor art.75 din Constituţia României, republicată, şi a prevederilor art.86 din Regulamentul Camerei Deputaţilor, modificat prin Hotărârea Camerei Deputaţilor nr.23/2003, proiectul de lege este de competenţa decizională a Senatului.



În urma dezbaterilor, membrii Comisiei pentru industrii şi servicii au hotărât să propună plenului Camerei Deputaţilor adoptarea proiectului de lege în forma prezentată de Guvern.

                  PREŞEDINTE,                                           SECRETAR,

                    István Antal                                             Cristian Buzea

Expert,

Daniel Bădina

